**astre prin vitralii**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cum să-ți respir tandrețea

pe care o înfășori adesea în

raiuri de cuvinte

cum să-ți captez emoția,

ultima bătaie de gene

tăcută

în ovale halouri?

azi nu mai am timp să număr

zilele spre trecut

îți declin doar frumusețea obturată

de trecerea astrelor

prin vitralii

și oare e rană, obsesie

sau doar frământare

iubirea ce rămâne vie

pe retina timpului

până în amurgul oceanului?

și nisipurile pe care am trecut

fărâmițați

încă mai oscilează sub umbre de

naufragiați nepereche

iar orbita pământului

o simți cum doare?

o vezi și tu

cum se apleacă tot mai acut

strivită de caii de

mare?